A Bizottság határozata
(2002. január 11.)
a Török Köztársaságból származó halászati termékek behozatalára vonatkozó különleges feltételek megállapításáról
(az értesítés a C(2002) 14/4. számú dokumentummal történt)
(EGT vonatkozású szöveg)
(2002/27/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/79/EK irányelvvel [1] módosított, a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [2] és különösen annak 11. cikke (1) bekezdésére,
mivel:
(1) A Bizottság nevében vizsgálatot hajtottak végre a Török Köztársaságban a halászati termékek előállítása, tárolása és Közösségbe történő feladása körülményeinek ellenőrzése céljából.
(2) A halászati termékek egészségügyi vizsgálatára és ellenőrzésére vonatkozó török jogszabályok rendelkezései egyenértékűnek tekinthetők a 91/493/EGK irányelvben megállapítottakkal.
(3) A "General Directorate of Protection and Control (GDPC) of the Ministry of Agriculture and Rural Affairs" képes a hatályban levő jogszabályok alkalmazásának hatékony ellenőrzésére.
(4) Célszerű részletes szabályokat meghatározni a 91/493/EGK irányelv értelmében a Törökországból a Közösségbe importált halászati termékek szállítmányait kísérő egészségügyi bizonyítványra vonatkozóan. E szabályoknak különösen meg kell határozniuk egy bizonyítványmintát, a kiállítás nyelvére vagy nyelveire vonatkozó minimumkövetelményeket, valamint a bizonyítvány aláírására jogosult személy beosztását.
(5) A halászati termékek csomagolásán - egyes fagyasztott termékek kivételével - elhelyezendő jelölésnek fel kell tüntetnie a harmadik ország nevét és a származási létesítmény, feldolgozó hajó, hűtőház vagy fagyasztóhajó engedélyezési/nyilvántartási számát.
(6) A 91/493/EGK irányelv 11. cikke (4) bekezdésének c) pontja értelmében össze kell állítani az engedélyezett létesítmények, feldolgozó hajók illetve hűtőházak, továbbá a 92/48/EGK tanácsi irányelv [3] II. mellékletének 1-7. pontjával összhangban felszerelt fagyasztóhajók jegyzékét. E jegyzékeket a GDPC Bizottságnak szóló közleménye alapján kell összeállítani. Ezért a GDPC feladata biztosítani a 91/493/EGK irányelvben e célból megállapított rendelkezések betartását.
(7) A GDPC hivatalos biztosítékokat nyújtott a 91/493/EGK irányelv mellékletének V. fejezetében megállapított szabályok betartásáról, valamint az említett irányelv által megállapítottakkal egyenértékű higiéniai követelmények teljesítéséről.
(8) Továbbá, ha a halászati termékek fagyasztott vagy feldolgozott kéthéjú kagylók, a nyersanyagnak a legutóbb a 1999/767/EK határozattal [4] módosított, a Törökországból származó élő kéthéjú kagylók, tüskésbőrűek, zsákállatok és tengeri haslábúak behozatalára vonatkozó különleges feltételek megállapításáról szóló, 1994. november 30-i 94/777/EK bizottsági határozat [5] B. mellékletében meghatározott engedélyezett tenyésztési területekről kell származniuk, és azokat a legutóbb a 97/275/EK határozattal [6] módosított, a kórokozó mikroorganizmusok kéthéjú kagylókban és tengeri haslábúakban történő kifejlődésének megakadályozására irányuló egyes kezelések jóváhagyásáról szóló, 1992. december 11-i 93/25/EGK határozat [7] követelményeinek megfelelően sterilizálni vagy hőkezelni kell.
(9) Mivel a fenti termékekre vonatkozó egészségügyi bizonyítványok e határozat hatálya alá fognak tartozni, a legutóbb a 1999/767/EK határozattal módosított, a Törökországból származó fagyasztott vagy feldolgozott kéthéjú kagylók, tüskésbőrűek, zsákállatok és tengeri haslábúak behozatalára vonatkozó különleges feltételek megállapításáról szóló, 1994. november 30-i 94/778/EK bizottsági határozatot [8] hatályon kívül kell helyezni.
(10) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Törökországban a "General Directorate of Protection and Control (GDPC) of the Ministry of Agriculture and Rural Affairs" a halászati és akvakultúra-termékek 91/493/EGK irányelv követelményeinek való megfelelését ellenőrző és igazoló illetékes hatóság.
2. cikk
A Törökországból származó halászati és akvakultúra-termékeknek az alábbi feltételeknek kell megfelelniük:
1. minden szállítmányt egy megfelelően kitöltött, aláírt, keltezett, egészségügyi bizonyítvány számozott eredeti példányának kell kísérnie, mely összhangban van az A. mellékletben meghatározott mintával, és egyetlen lapból áll;
2. a termékeknek a B. mellékletben felsorolt engedélyezett létesítményekből, feldolgozó hajókról illetve hűtőházakból, vagy nyilvántartásba vett fagyasztóhajókról kell származniuk;
3. a tartósított élelmiszerek gyártására szánt, ömlesztett, fagyasztott halászati termékek kivételével minden csomagon letörölhetetlen betűkkel fel kell tüntetni a "TÖRÖKORSZÁG" szót és a származási létesítmény, feldolgozó hajó, hűtőház vagy fagyasztóhajó engedélyezési/nyilvántartási számát.
3. cikk
(1) A 2. cikk 1. pontjában említett bizonyítványokat az ellenőrzés helye szerinti tagállam legalább egy hivatalos nyelvén kell kiállítani.
(2) A bizonyítványokon fel kell tüntetni a GDPC képviselőjének nevét, beosztását és aláírását, valamint a GDPC többi bejegyzéstől eltérő színű hivatalos pecsétjét.
4. cikk
A 94/778/EK határozat hatályát veszti.
5. cikk
Ezt a határozatot az Európai Közösségek Hivatalos Lapjában való kihirdetését követő 60. naptól kell alkalmazni.
6. cikk
Ennek a határozatnak a tagállamok a címzettjei.
Kelt Brüsszelben, 2002. január 11-én.